ಜೀವಕ್ಕಿಂತ ಹೆಚ್ಚಾದ ಗೆಳೆಯನನ್ನೇ ಕೊಂದ ಸ್ನೇಹಿತ ಕಾರಣವೇ ತಿಳಿಯದೆ ಕಂಗಾಲಾದ ಪೋಷಕರು ಮೈಸೂರು ನ.06: ಉತ್ತರ ಪ್ರದೇಶದಿಂದ ವಲಸೆ ಬಂದಿದ್ದ ಆ ಹುಡುಗ ಕನ್ನಡ ಕಲಿಸಿ ಕೊಡಿ ಎಂದು ಈ ಟೀಚರ್ ಮನೆ ಬಾಗಿಲು ತಟ್ಟಿದ್ದ. ಕನ್ನಡದ ಜೊತೆ ಟೀಚರ್ ಮಗನ ಜೊತೆ ಆತ್ಮೀಯ ಒಡನಾಟವೂ ಆಯಿತು. ಬಾಲ್ಯದ ಗೆಳೆತನ ವರುಷಗಳು ಉರುಳಿದಂತೆ ಗಟ್ಟಿಯಾಯ್ತು. ದೊಡ್ಡವರಾದ ಮೇಲೂ ಉತ್ತಮ ಸ್ನೇಹಿತರಂತೆ ಇದ್ದ ಅವರ ಮಧ್ಯೆ ಆದೇನು ಆಯಿತೋ ಗೊತ್ತಿಲ್ಲ ಕೊಲೆಯಲ್ಲಿ ಮುಕ್ತಾಯವಾಗಿದೆ. ಇವರ ಸ್ನೇಹ ಕಂಡ ಮನೆಯವರು ಇಬ್ಬರು ಕೊಲೆ ಮಟ್ಟಕ್ಕೆ ಇಳಿಯುವ ಗೆಳೆತನ ಅವರದಲ್ಲ ಎಂದು ಆಶ್ಚರ್ಯ ವ್ಯಕ್ತಪಡಿಸಿದ್ದಾರೆ ಜಿಲ್ಲೆಯ ನಂಜನಗೂಡು ತಾಲೂಕಿನ ತಾಂಡವಪುರ ಗ್ರಾಮದ ರೋಹನ್ ಸಾವನ್ನಪ್ಪಿದ ಯುವಕ. ದಿಲ್ ಶಾದ್ ಕೊಲೆ ಮಾಡಿದ ಸ್ನೇಹಿತ. ಉಡುಪಿ ಮೂಲದ ರೋಹನ್ ಕುಟುಂಬ ಬಹಳ ವರ್ಷಗಳ ಹಿಂದೆಯೇ ಇಲ್ಲಿ ಬಂದು ನೆಲೆಸಿದೆ. ರೋಹನ್ ತಾಯಿ ಶಿಕ್ಷಕಿಯಾಗಿ ಕಾರ್ಯನಿರ್ವಹಿಸುತ್ತಿದ್ದು, ತಂಡೆ ಹೊಟೇಲ್ ನಡೆಸುತ್ತಿದ್ದಾರೆ. 7 ವರ್ಷವಿದ್ದಾಗ ದಿಲ್ಶಾದ್ ಕುಟುಂಬ ಇಲ್ಲಿಗೆ ಬಂದು ನೆಲೆಸಿತ್ತು. ಕನ್ನಡ ಸರಿಯಾಗಿ ಬಾರದ ಹಿನ್ನಲೆ ದಿಲ್ಶಾದ್ ರೋಹನ್ ತಾಯಿ ಬಳಿ ಕನ್ನಡ ಕಲಿಯಲು ಆರಂಭಿಸಿದ. . ಅಂದಿನಿಂದಲೂ ರೋಹನ್ ಹಾಗೂ ದಿಲ್ಶಾದ್ ಆಪ್ತಸ್ನೇಹಿತರಾದರು. ಒಂದೇ ತಟ್ಟೆಯಲ್ಲಿ ಅನ್ನ ತಿನ್ನುತ್ತಿದ್ದರು, ಒಟ್ಟಿಗೆ ಓದುತ್ತ ಬೆಳೆದರು. ಆದರೆ ಅದೆ ಗೆಳೆಯರ ನಡುವೆ ಇದೀಗ ಮಾರಾಮಾರಿ ನಡೆದು, ದಿಲ್ಶಾದ್, ರೋಹನ್ ಕತ್ತು ಕುಯ್ದು ಹತ್ಯೆ ಮಾಡಿದ್ದಾನೆ. ರೋಹನ್ ಸುರತ್ಕಲ್ನಲ್ಲಿ ಇಂಜಿನಿಯರಿಂಗ್ ಮಾಡುತ್ತಿದ್ದರೆ, ದಿಲ್ಶಾದ್ ಮೈಸೂರಿನ ಕಾಲೇಜಿನಲ್ಲಿ ಇಂಜಿನಿಯರಿಂಗ್ ಮಾಡುತ್ತಿದ್ದ. ಕೊರೊನಾದಿಂದಾಗಿ ಇಬ್ಬರಿಗೂ ಕ್ಲಾಸ್ ಇರಲಿಲ್ಲ. ಆನ್ಲೈನ್ ಕ್ಲಾಸ್ ಅಟೆಂಡ್ ಮಾಡುವುದು, ಬಿಡುವಿನ ವೇಳೆ ಲ್ಯಾಪ್ಟಾಪ್ ನೋಡುತ್ತ ಕಾಲ ಕಳೆಯೋದು ಮಾಡುತ್ತಿದ್ದರು. ಮೊನ್ನೆಯೂ ಅದೇ ರೀತಿ ಒಂದೇ ರೂಮ್ನಲ್ಲಿ ಕುಳಿತು ಹರಟುತ್ತಿದ್ದರು. ಈ ವೇಳೆ ದಿಲ್ಶಾದ್ ಏಕಾಏಕಿ ರೋಹನ್ ಕುತ್ತಿಗೆಗೆ ಮೊಬೈಲ್ ಚಾರ್ಜರ್ ವೈಯರ್ ಬಿಗಿದಿದ್ದಾನೆ. ಬಿಡಿಸಿಕೊಳ್ಳಲು ಯತ್ನಿಸಿದಾಗ ಚಾಕುವಿನಿಂದ ಕುತ್ತಿಗೆ ಕೂಯ್ದ ಕೊಲೆ ಮಾಡಲು ಯತ್ನಿಸಿದ್ದಾನೆ. ಕಿರುಚಾಟದ ಶಬ್ದ ಕೇಳಿ ಓಡಿ ಬಂದ ಮನೆಯವರು ರೋಹನ್ನನ್ನು ದಿಲ್ಶಾದ್ನಿಂದ ರಕ್ಷಿಸಿ ಆಸ್ಪತ್ರೆಗೆ ರವಾನಿಸಿದ್ದಾರೆ. ಗಲಾಟೆಯಿಂದಾಗಿ ಗುಂಪು ಗೂಡಿದ ಜನರು ದಿಲ್ಶಾದ್ಗೆ ಧರ್ಮದೇಟು ನೀಡಿ ಪೊಲೀಸರಿಗೆ ಒಪ್ಪಿಸಿದ್ದಾರೆ.ಚನ್ನಾಗಿಯೇ ಇದ್ದ ಸ್ನೇಹಿತನನ್ನು ಕೊಲೆ ಮಾಡುವುದಕ್ಕೆ ಯಾಕೆ ಪ್ರಯತ್ನಿಸಿದ ಎನ್ನುವುದು ಯಾರಿಗೂ ಅರ್ಥವಾಗುತ್ತಿಲ್ಲ. ಇನ್ನು ಜನರಿಂದ ಥಳಿತಕ್ಕೆ ಒಳಗಾದ ದಿಲ್ಶಾದ್ ಕೋಮಾಕ್ಕೆ ತೆರಳಿದ್ದು, ಯಾಕೆ ಹತ್ಯೆ ಮಾಡಿದ ಎಂಬ ರಹಸ್ಯ ಇನ್ನು ಬಹಿರಂಗವಾಗಿಲ್ಲ.ಎರಡು ಕುಟುಂಬ ಕೂಡ ಅನ್ಯೋನ್ಯವಾಗಿತ್ತು. ಈತ ಹತ್ಯೆ ಮಾಡಲು ಕಾರಣವೇ ಇಲ್ಲ. ತಂಗಿ ಮದುವೆಗಾಗಿ ರೋಹನ್ ಮನೆಯಿಂದ ಮೂರು ಲಕ್ಷ ಸಾಲ ಪಡೆದಿದ್ದೇವು. ಅದನ್ನು ತೀರಿಸಲು ಅಕೌಂಟ್ನಲ್ಲಿ ದಿಲ್ಶಾದ್ ನಾಲ್ಕು ಲಕ್ಷ ಇಟ್ಟುಕೊಂಡಿದ್ದ. ಯಾಕಾಗಿ ಆತ ಕೊಲೆಗೆ ಪ್ರಯತ್ನಿಸಿದ ಎಂದು ತಿಳಿಯುತ್ತಲೇ ಎಂದಿದ್ದಾರೆ ದಿಲ್ಶಾದ್ ಕುಟುಂಬಸ್ಥರು. ಕೊಲೆ ಪ್ರಯತ್ನ ಮಾಡಿದವನು, ಇರಿತಕ್ಕೆ ಒಳಗಾದವನು ಇಬ್ಬರು ಕೂಡ ಆಸ್ಪತ್ರೆ ಸೇರಿದ್ದು, ಇಬ್ಬರಿಗೂ ಪ್ರಜ್ಞೆ ಬಂದ ಬಳಿಕವೇ ಇದರ ಕಾರಣ ಬಯಲಾಗಲಿದೆ. ಪ್ರಕರಣ ಕುರಿತು ನಂಜನಗೂಡು ಪೊಲೀಸರು ದೂರು ದಾಖಲಿಸಿದ್ದಾರೆ.